**Göran Stubb** (s. 10. maaliskuuta 1935 Käkisalmi) on suomalainen jääkiekkovaikuttaja, joka tunnetaan etenkin HIFK:n johtotehtävistään 1960–1970-luvuilla. Stubb teki myös merkittävän uran jääkiekon kansainvälisellä tasolla hänen toimiessaan neljäkymmentä vuotta NHL:n kykyjenetsijänä Euroopassa. Stubb on IIHF Hall of Famen jäsen ja jääkiekkoleijona.

Stubb on ollut vuodesta 2016 kihloissa näyttelijä-laulaja Pirkko Mannolan kanssa. Toinen hänen pojistaan on presidentti Alexander Stubb. 1. maaliskuuta 2024 Göran Stubbista tuli Suomen historian toinen mies, joka näki lapsensa nousevan tasavallan presidentiksi (ensimmäinen oli Evald Relander).

Elämäkerta
----------

Göran Stubb ja Carl Brewer (1969).
Stubbin vanhemmat Volmar Stubb (1898-1950) ja Marita Breitenstein (1911-1999) olivat syntyneet Viipurissa. Stubbilla on kaksi sisarusta: veli Holger Stubb ja sisko Ulla Stubb.

Stubb syntyi Karjalankannaksen Käkisalmella vuonna 1935, josta perhe muutti Helsinkiin talvisodan alla vuonna 1939, kun Stubbin isä sai kamreerin töitä Arabian tehtaalta.

Stubb oli merkittävä taustatekijä HIFK:n nousuun Suomen jääkiekkoilun huipulle 1960-luvulla. Häntä kutsutaankin seuran "suuruuden luojaksi". Stubb tuli HIFK:n jääkiekkojaoston johtoon vuonna 1961 helsinkiläiskiekkoilun alennustilassa. Stubb johti HIFK:n kolmeen SM-mestaruuteen sekä vuoden 1970 Ahearne Cup-mestaruuteen. Hän hankki NHL-tähti Carl Brewerin Helsinkiin kaudeksi 1968–1969. Stubb oli joukkueen jääkiekkojaoston puheenjohtaja aina vuoteen 1977.

HIFK-uran jälkeen Stubb toimi Suomen Jääkiekkoliiton toimitusjohtajana 1977–1984. Stubb oli vuoden 1982 MM-kotikisojen pääsihteeri. Heinäkuuhun 2023, neljänkymmenen vuoden ajan, Stubb toimi NHL Central Scoutingin Euroopan-toimiston johtajana. Stubb on lisäksi kirjoittanut kolumneja *Hufvudstadsbladetiin*.

Suomen Jääkiekkomuseo on aateloinut Stubbin Suomen Jääkiekkoleijonaksi numerolla 82 vuonna 1991, ja Kansainvälinen Jääkiekkoliitto on valinnut Stubbin Kansainvälisen kuuluisuuksien gallerian jäseneksi vuonna 2000.

Stubb suhtautuu HIFK:n toimintaan 1990-luvulla ja 2000-luvun alussa kielteisesti eikä ole edelleenkään sopinut kiistojansa Frank Mobergin kanssa; "Morjestan Frankia, mutta sen enempää minulla ei ole hänelle sanottavaa". Nykyisen HIFK-johdon kanssa Stubbilla on hänen mukaansa hyvät välit.

Yksityiselämä
-------------

Göran Stubb meni vuonna 1966 naimisiin Christel Setälän (1943-2008) kanssa. Heidän poikiaan ovat presidentti Alexander Stubb ja IT-alalla toiminut Nicolas Stubb (s. 1970). Christel Setälän isä oli professori Kai Setälä. Vuodesta 2016 Göran Stubb on ollut kihloissa Pirkko Mannolan kanssa.

Stubbin äidinkieli on ruotsi.

Lähteet
-------

1. 1 2  Isokoski, Riku: Göran Stubb, 88, paljastaa 62 vuoden työuransa salaisuuden – Nyt koittaa iso muutos.  *Iltalehti*, 28.6.2023. Artikkelin verkkoversio.
2. ↑  Arkimies, Tuomas: Jääkiekkovaikuttaja Göran Stubb, 88, on todella harvinaisessa tilanteessa – tällaista on nähty vain kerran aiemmin Suomessa *Aamulehti*.  12.2.2024. Viitattu 1.3.2024.
3. ↑  Presidentinvaalit | Göran Stubb on vasta toinen isä, joka näkee poikansa nousevan Suomen presidentiksi *Helsingin Sanomat*.  12.2.2024. Viitattu 7.3.2024.
4. ↑  Juha-Pekka Tikka: Alexander Stubb vieraili juurillaan - mitä hänen sukunimensä tarkoittaa? *Verkkouutiset*.  6.10.2023. Viitattu 27.1.2024.
5. ↑  Göran Stubb:n sukupuu *Geneanet*. Viitattu 27.1.2024.
6. ↑  Göran Stubb, 87, pakeni pistoolimiestä venäläisessä motellissa – kertoo hurjia tarinoita vuosistaan NHL-kykyjenetsijänä *Ilta-Sanomat*.  15.10.2022. Viitattu 27.1.2024.
7. ↑  Seurahistoria - HIFK *hifk.fi*.
8. 1 2 3 4  Göran Stubb (Arkistoitu – Internet Archive)
9. 1 2  Göran Stubb vastaa kysymyksiin elämästään ja kykyjenetsijäurastaan *nhl.com*. Viitattu 9.12.2023.
10. ↑  Koivunen, Tommi: HIFK:n legenda Göran Stubb, 83, on jätetty ilman seuran kultasormusta – "Johdon mielestä en ole tehnyt mitään sen eteen".  *Iltasanomat*, 3.3.2019. Artikkelin verkkoversio.
11. ↑  Auremaa, Tomi: HIFK:n legendojen pitkä välirikko: "Ei ole sovittu".  *Iltasanomat*, 21.9.2015. Artikkelin verkkoversio.
12. ↑  Mika Lehto: Stubb muistelee äitiään uutuuskirjassaan: "Ei enää viimeisiä sanoja. Ne oli jo sanottu" *Ilta-Sanomat*.  24.8.2017. Viitattu 27.1.2024.
13. ↑  Sharma, Mira: Pirkko Mannolan ja Göran Stubbin välit lämpenivät: "Hän on yhtäkkiä tupsahtanut elämääni." *Ilta-Sanomat*.  8.1.2016.  Arkistoitu 10.1.2016. Viitattu 8.1.2016.
14. ↑  Kirpilä, Juhani – Motti, Sisko – Oksa, Anna-Marja (toim.): *Suomen lääkärit 1962*, s. 587. Helsinki: Suomen Lääkäriliitto, 1963.
15. ↑  Hapuli, Noora: Näin Pirkko Mannola, 80, tapasi Göran-kihlattunsa – suhde sai alkunsa Stockmannin edustalla: "Sujautin numeroni hyvin nopeasti hänelle." *Ilta-Sanomat*.  7.9.2019. Viitattu 8.9.2019.
16. ↑  Alexander Stubb on uusi ulkoministeri *yle.fi*.  1.4.2008. Viitattu 9.12.2023.

Aiheesta muualla
----------------

* Göran Stubb puhuu elämästään (2023) nhl.com: Göran Stubb vastaa kysymyksiin elämästään ja kykyjenetsijäurastaan 5.12.2023

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ritva
* Elonet
* Yle

 |

 |